ከአየር መንገድ መርሐ ግብር በኋላ ብፁዕ ወቅዱስ ፓትያርኩ እና ብፁዓን አበው ሊቃነ ጳጳሳት በቀጥታ ወደ ደብረ ገነት ቅድስት ኪዳነ ምሕረት ገዳም በማምራት በገዳሙ ላይ በመገኘት ጸሎተ ኪዳን በማድረስ ወንጌል ከተነበበ በኋላ የኢየሩሳሌም ሊቀ ጳጳስ ብፁዕ አቡነ ዕንባቆም ባስተላለፉት የእንኳን ደህና መጣችሁ መልእክት "ብፁዕ ወቅዱስ አባታችን ለረጅም ጊዜ በሊቀ ጵጵስና ዘመንዎ ወደ ደከሙበት ገዳምዎ እኛን ገዳማውያን ልጆችዎን ለመባረክና ጥንታውያን ገዳማቶቻችንን ለመጎብኘት እንኳን ደህና መጡልን፡፡ የቅዱስነትዎ መምጣት ለገዳማችን ትልቅ ክብርና ሞገስ ነው፤ በመንግስትም ሆነ በወንድሞቻችን የሃይማኖት መሪዎች ዘንድ ተሰሚነታችንን ይጨምራል፤ ችግራችንንም ይነገራል፣ ይደመጣል፤ ይህም ለገዳማችን ትልቅ በረከት ስለሆነ በቅዱስነትዎ መምጣት በጣም ደስ ብሎናል፤ ራሳችንም እንደ እድለኞች እንቆጥረዋለን ካሉ በኋላ ቅዱስነታቸው ቃለ ቡራኬና ቃለ ምዕዳን እንዲሰጡ ጋብዘዋቸዋል፡፡
